**Doja Cat** (oik. **Amala Ratna Zandile Dlamini**, s. 21. lokakuuta 1995 Los Angeles, Kalifornia) on yhdysvaltalainen rap-artisti, joka tunnetaan viraaleista "Mooo!" ja "Say So" -kappaleista. Hän on myös tehnyt *Birds of Prey* -elokuvaan kappaleen "Boss Bitch". Doja Catin esikoisalbumi *Amala* julkaistiin vuonna 2018 ja toinen albumi *Hot Pink* seuraavana vuonna.

Lapsuus
-------

Doja Cat syntyi Kaliforniassa, Los Angelesin Tarzanassa. Hänen isänsä on eteläafrikkalainen näyttelijä ja tuottaja Dumisani Dlamini, joka työskenteli muun muassa *Sarafina!*-elokuvassa. Hänen amerikanjuutalainen äitinsä Deborah Elizabeth Sawyer on taiteilija. Perhe muutti monesti Yhdysvaltojen rannikoiden välillä. Tarzanan lisäksi Doja Cat asui New Yorkin Bronxissa ja Los Angelesissa myös Oak Parkissa.

Ura
---

Taiteilijanimensä Doja Cat valitsi, koska pitää kannabiksesta (engl. *doja*, slangisana) ja kissoista (engl. *cat*). Hän on kertonut olleensa pahasti riippuvainen kannabiksesta aloittaessaan räppäämisen ja piti siitä, kuinka sana *doja* kuulosti myös nimeltä.

Doja Cat julkaisi ensimmäisen EP-levynsä *Purrr!* vuonna 2014. Levylle kuuluu muun muassa "So High" -kappale, joka oli osa *Empire*-televisiosarjan ensimmäistä tuotantokautta.

Ensimmäisenä singlenään pidetyn "Roll with Us" -kappaleen Doja Cat julkaisi helmikuussa 2018. Maaliskuun alussa julkaistiin toinen single "Go to Town" ja hänen esikoisalbuminsa *Amala* ilmestyi 30. maaliskuuta 2018. Albumista julkaistiin myöhemmin deluxe-versio, joka sisältää myös elokuussa 2018 singlenä julkaistun "Mooo!"-kappaleen. Doja Cat teki kappaleen yhdessä päivässä tarkoituksenaan luoda meemi ja sen lehmäteemaisesta musiikkivideosta tulikin viraalihitti. Kappaletta ylistivät monet julkisuuden henkilöt, kuten Katy Perry, Chance the Rapper ja Chris Brown. Deluxe-albumilta julkaistiin myös singlet "Tia Tamera", jolla vierailee Rico Nasty, ja "Juicy", josta tuli Doja Catin siihen asti parhaiten menestynyt single sen noustua Billboard Hot 100 -listan sijalle 41. "Juicy"-kappaleesta julkaistiin myös versio, jolla esiintyy rap-artisti Tyga.

Doja Catin toinen albumi *Hot Pink* julkaistiin 7. marraskuuta 2019. Seuraavan vuoden toukokuussa se nousi Billboard 200 -listalla siihen mennessä korkeimmalle sijalleen yhdeksän. Suomen virallisella albumilistalla se saavutti sijan 11. Albumin menestynein single on "Say So", joka saavutti suurta suosiota TikTokissa tanssihaasteen takia. Sovelluksen käyttäjä, Haley Sharpe, kehitti kappaleen kertosäkeeseen tanssin, josta hän latasi videon palveluun. Tanssista on tullut sen jälkeen yksi sovelluksen suosituimmista. Doja Cat esittää tanssin itse kappaleen musiikkivideolla, jossa on mukana myös sen alkuperäinen koreografi. Toukokuussa 2020 hän julkaisi singlestä uuden version, jolla on mukana myös Nicki Minaj. Remix nousi Billboard Hot 100 -listan kärkeen ja siitä tuli näin Doja Catin ensimmäinen listaykkönen Yhdysvalloissa.

Toisen albuminsa jälkeen Doja Cat julkaisi "Boss Bitch" -singlen, joka kuuluu *Birds of Prey* -elokuvan soundtrackiin. Kappale soitetaan myös elokuvassa. Single debytoi Billboard Hot 100 -listan viimeisellä sijalla huhtikuussa 2020. Suomessa se sijoittui virallisen singlelistan kuudennelle sijalle.

Doja Catin kolmas albumi, *Planet Her*, julkaistiin 25. kesäkuuta 2021. Albumilla vierailevat muun muassa Ariana Grande, The Weeknd ja SZA.

Diskografia
-----------

### Studioalbumit

* *Amala* (2018)
* *Hot Pink* (2019)
* *Planet Her* (2021)
* *Scarlet* (2023)

### EP:t

* *Purrr!* (2014)

### Singlet

* "So High" (2014)
* "Roll with Us" (2018)
* "Go to Town" (2018)
* "Candy" (2018)
* "Mooo!" (2018)
* "Tia Tamera" (mukana Rico Nasty, 2019)
* "Juicy" (mukana Tyga, 2019)
* "Bottom Bitch" (2019)
* "Rules" (2019)
* "Cyber Sex" (2019)
* "Boss Bitch" (2020)
* "Say So" (remixillä mukana Nicki Minaj, 2020)
* "Like That" (mukana Gucci Mane, 2020)
* "Del Mar" (mukana Ozuna ja Sia, 2020)
* "Streets" (2021)
* "Kiss Me More" (mukana SZA, 2021)
* "Need to Know" (2021)
* "You Right" (The Weekndin kanssa, 2021)
* "Woman" (2021)
* "Freaky Deaky" (mukana Tyga, 2022)
* "Vegas" (2022)

Lähteet
-------

1. 1 2  Levine, Nick: Doja Cat – ‘Planet Her’ review: controversial pop-rapper enters her imperial phase *NME*.  25.6.2021. Viitattu 26.6.2021. (englanniksi)
2. 1 2 3 4 5 6 7 8  Pappaianni, Kayla: Doja Cat is This Month's ’One To Watch’ Artist!  2.3.2020. KiSS 91.7. Viitattu 14.4.2020. (englanniksi)
3. 1 2 3 4 5  Tenbarge, Kat: How Doja Cat harnessed viral moments on YouTube and TikTok to rocket to the top of the Billboard charts *Insider*.  21.3.2020. Viitattu 15.4.2020. (englanniksi)
4. 1 2  Doja Cat – Discography Discogs. Viitattu 15.4.2020. (englanniksi)
5. ↑  Amala (Deluxe version) by Doja Cat Apple Music. Viitattu 15.4.2020. (englanniksi)
6. ↑  Mooo! – Single by Doja Cat Apple Music. Viitattu 15.4.2020. (englanniksi)
7. ↑  Caulfield, Keith: Kenny Chesney Lands Ninth No. 1 Album on Billboard 200 Chart With ’Here and Now’ *Billboard*.  10.5.2020. Viitattu 11.5.2020. (englanniksi)
8. ↑  Doja Cat – Hot Pink Musiikkituottajat. Viitattu 22.4.2020. (suomeksi)
9. ↑  Listen to Doja Cat’s ‘Say So’ Remix With Nicki Minaj, Prepare for TikTok Pandemonium *Vulture*.  1.5.2020. Viitattu 1.5.2020. (englanniksi)
10. ↑  Trust, Gary: Doja Cat’s ’Say So,’ Featuring Nicki Minaj, Tops Billboard Hot 100, Becoming Their First No. 1 Each *Billboard*.  11.5.2020.  (englanniksi)
11. ↑  The Hot 100 – Week of April 25, 2020 *Billboard*. Viitattu 22.4.2020. (englanniksi)
12. ↑  Doja Cat – Boss Bitch Musiikkituottajat. Viitattu 29.4.2020. (suomeksi)
13. ↑  Doja Cat – Singles & EPs Apple Music. Viitattu 1.5.2020. (englanniksi)
14. ↑  Doja Cat Spotify. Viitattu 1.5.2020. (englanniksi)

Aiheesta muualla
----------------

* Kuvia tai muita tiedostoja aiheesta **Doja Cat** Wikimedia Commonsissa

* Doja Cat Discogsissa.  (englanniksi)
* Doja Cat Last.fm:ssä (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Yhdysvallat
* Korea

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Synchronkartei

 |

 |